Friday, November 23, 2012
FFS SESSION, NASANGAILI DAGITI ESPESIALISTA ITI PHILRICE, MUNOZ
Cabugao, Ilocos Sur – Naangay ti FFS Session iti kaaldawanna (Huebes) a nagpartisiparan dagiti agad-adal a Garlic Growers iti nadumaduma a barangay ti Cabugao ita a Nobiembre 22, 2012 iti Barangay Pug-os, Cabugao, Ilocos Sur.
Sakbay ti panagturong dagiti pannakabagi ti IPM CRSP-Philrice Group (Munoz, Nueva Ecija) iti Learning Center, nakikoordinarda iti Opisina ni Mayor Edgardo S. Cobangbang, Jr. pakaseknan ti ibibisitada iti proyekto a nagbuligan ti LGU Cabugao ken Philrice a madama a maiyus-usuat iti Brgy. Pug-os.
Kabayatan ti lektiur, dinayaw ni Ms. Salve E. Santiago, Plant Pathologist iti regget ken laing dagiti agad-adal a makipaset iti diskusion ken presentasion iti gapuananda.
Iti pannaki-amad ti Web In-Action, imbatad ni Mr. Jun M. Ramos, Weed Science Research Specialist II, a kayatda met ti makitinnulong ditoy ili ti Cabugao ta kayatda a yallatiw dagiti teknolohia ken proyekto nangruna iti panagpatanor ti bawang. Innayonna a suportado ti LGU a kapartnerda a mangipatungpal kadagiti programada iti Agrikultura nga esponsoran ti Philrice-IPM CRSP kadagiti mannalon.
Iti session, naisuro pay dagiti praktikal a wagas ti panagusar ti naingayyeman a panangtiped ti peste ken sakit tapno maikabassit ti gastos ti mannalon ket manayonan ti masapulanda iti panagmulada ti nateng.
Posted by Bayan ng Cabugao, Ilocos Sur at 1:38 PM
Subscribe to: Post Comments (Atom)
eng_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn